(1611) De ander is heel rou , en van vveynich betreen , Int begin sit Arbeyt , door t ' sweet sijn nat haer cleen , Steenachtich haer begin , maer t ' eynde vreuchde vvis , Ghelijck des anders eyndt het eewich lijden is : Een hooch en spitsen berch leyt in dit eerste pat , Den vvech verdrietich , nau , scherp , en boven glat , Op vvelck twee vrouwen staen Godlick schoon van lichaem , Maet ende Lijdtsaemheyt is der Godinnen naem , Haer uytghestreckten handt geeft moedt die tot hen coomt , Vertrouvven ende Cracht , dat vvellusticheyt toomt , Vercrijghen sy van dees , en verquicken haer gheest , En vvijsen dat sijn vvech de ongheneuchten meest .Voorts toonen haer een plaets , door vvelck vergheet haer smert , Beneden desen berch gheleghen niet seer vert , Met boomen dicht omset , onder vvien schuylt een kerck , Der Salicheyts woonste , en alder Deuchden perck .Op d ' een zijd ' van de deur staet op een steen viercant , Kennis van alle dinck , een schael heeft in haer hant , Wt vvelck sy geeft een dranck , die hem van als maeckt reyn , En soo stiert tot die plaets aller deuchden ghemeyn .